钦定古今图书集成/明伦汇编/氏族典/第259卷 > 王骞
## 钦定古今图书集成/明伦汇编/氏族典/第259卷 > 王骞

按《南史王昙首传》，昙首曾孙骞，字思寂，本字元成，与
齐高帝偏讳同，故改焉。性凝简，慕乐广为人，未尝言
人之短。诸女子侄皆嫔王尚主，朔望来归，辎軿填咽非所欲也。敕岁中不过一再见。尝从容谓诸子曰：“吾
家本素族，自可依流平进，不须苟求也。”历黄门郎、司
徒右长史，不事产业。有旧墅在锺山八十馀顷，与诸
宅及故旧共佃之。常谓人曰：“我不如郑公业，有田四
百顷，而食常不周，以此为愧。”永元末，召为侍中，不拜。
三年春，枉矢昼见西方，长十馀丈，骞曰：“此除旧布新
之象也。”及梁武起兵，骞曰：“天时人事，其在此乎！”梁武
霸府建，引为大司马谘议参军，迁侍中。及帝受禅，降
封为侯，位度支尚书、中书令。武帝于锺山西造大爱
敬寺。骞旧墅在寺侧者，即王导赐田也。帝遣主书宣
旨，就骞市之，欲以施寺。答曰：“此田不卖，若敕取，所不
敢言。”酬对又脱略，帝怒，遂付市评田价以直逼还之。
由是忤旨，出为吴兴太守。骞性侈于味而俭于服，颇
以多忌为累。又惰于接物，虽主书宣敕，或过时不见。
才望不及弟暕，特以俭之嫡，故不弃于时。暕为尚书
左丞、仆射，当朝用事，骞自中书令为郡，邑邑不乐在
郡，卧不视事。征复为度支尚书，加给事中，领射声校
尉，以母忧去职。普通三年卒，年四十九，赠侍中、金紫
光禄大夫，谥曰安。子规。